Droogte in dele van W-Kaap steeds 'n ramp, sê DA | Netwerk24
Droogte in dele van W-Kaap steeds 'n ramp, sê DA
Die nasionale regering erken nie die omvang en erns van die droogte in dele van die Wes-Kaap, soos in dele van die Karoo en in die Matzikama-distrik (die mees noordelike deel in die provinsie) nie.
So sê Andricus van der Westhuizen, DA-lid van die Wes-Kaapse wetgewer.
Die regering se aankondiging in die Staatskoerant dat die droogte nie meer 'n nasionale ramp is nie, is volgens hom 'n fout. "Dit is heeltemal in teenstelling met wat die situasie in van die distrikte is. Meer as drie jaar se goeie reën is nodig voordat die nagevolge van die droogte oorkom is. Dit sal selfs langer neem in dele van die Karoo."
Van der Westhuizen het 'n versoek aan die nasionale landboudepartement gerig om met die staande komitee oor landbou in die Wes-Kaapse wetgewer te vergader.
Hy sê daar moet 'n droogtehulpprogram ontwikkel word wat nie net veeboere help nie, maar ook dié in die vrugtebedryf en ander landboubedrywe.
Van der Westhuizen sê dit beïnvloed voedselsekerheid in die provinsie asook die oorlewing van boere, plaaswerkers en talle landelike gemeenskappe.
Die Wes-Kaapse landboudepartement het in Desember by die provinsiale rampbestuursentrum aansoek gedoen vir R178 miljoen se droogtehulp. Op 7 Julie vanjaar is slegs R25 miljoen hiervan goedgekeur.
Die eerste koopbewyse vir voer is eers op 1 Augustus aan boere beskikbaar gestel.
Volgens Van der Westhuizen is meer hulp veral in die Karoo nodig, waar hulle vir nog 'n paar jaar ondersteuning gaan benodig.